MOKANDA ONA
BANDEKO BAKRISTU BA DIOCESE YA INONGO:
NZELA TOKOLANDA
MPO YA MISALA MYA DIOCESE NA MOBU MOYE
MWA JUBILE 2014-2015.
Mobu moye, mobu mwa ngolu, mobu mwa bomoi(Lc 4,
19; Jn 10, 10). Tobikela bomoi lisanga na
ndenge ya sika.
Bandeko
ba bolingo,
Mokonzi
Yezu oyo ozali o kati ya biso akabela bino bolamu na boboto ! Apesa biso
banso nguya ya sika mpo tobikela bomoi bwa biso mobu moye lokola ba témoins
baye ba solo ! Amen.
Bandeko,
mobu moye mozali solo mpo ya biso mobu mwa bobenisi bwa Nzambe. Tozali na kati
ya Jubilés
mpe likambo ya mabota. Tozali liboso na Jubilé
ya mibu ntuku mitano ya liwa ya martiro ya wa Esengo Marie-Clémentine Anuarite.
Ezali jubilé etali Ekklezya mobimba ya biso ya RDC. Mpe lisusu awa epai na
biso na diocèse, tozali na Jubilé ya bonganga- Nzambe : mibu ntuku
mitanu(50 ans) mpo ya Tata Episkopo wa biso ; mibu ntuku mibale na mitano(25 ans) mpo ya banganga-Nzambe
ya biso mitano ; tozali mpe na jubilé ya bomibonza na Nzambe mpo ya
banyango ba biso motoba(6), bakokisi mpe mibu ntuku mibale na mitano (25 ans)
kobanda bakomi banyango. Lisusu tosepeli mobu moye, mibu ntuku mwambe na
mitano(85 ans) ya mbotama ya Tata Episkopo Léon LESAMBO, mpe mibu ntuku minei
na mitano(45) ya libandela ya lingomba ya banyango ba biso ya SIC/Diocèse d’Inongo.
Mobu moye mozali mpe « mobu
mwa mabota » mpo ya Ekklezya ya biso ya Congo. Nzambe azwa lokumu mpo
ya mabota manso ma diocèse ya biso mpe ma mokili mobimba. Mikolo mileki likita
lizalaki na Roma mpo ya mabota.
Bandeko
ba bolingo,
Ezala
mpo ya Jubilés, ezala mpo ya mobu ya mabota, Nzambe azali komonisa biso ‘te azali Nzambe ya ngolu mpe ya bomoi.
Ya
solo, bandeko, ata na kati ya masumu mpe mabe ma biso ya ndenge na ndenge,
Nzambe atikali kolakisa biso, o bileko na bileko, motema ngolu ya Ye (Lk 1,
50). Atiki biso te, mpe akotika biso mokolo moko te : « ngai nakobosana bino mokolo moko te !
Tala nakomi nkombo ya yo o kati ya
loboko la ngai, nakopanganaka na mboka ya yo ntango inso »( Iz 49,
15-16). Bomoi bwa Ye mobimba Yezu
asakoli mpe amonisi na bato banso, mpenza mpenza na bato bake ngolu ya Tata (Lk
4, 19 ; 15, 1-32). Tee na kati ya liwa, tee na baye bakoboma ye, Yezu
asengi Tata bolimbisi mpo ya bango : « Tata, limbisa bango ! Bayebi te nini bazali kosala » (Lk
23, 34). Nsima ya nsekwa ya ye, Yezu apemeli biso bayekoli baye mpema ya bolingo, mpema ya ngolu mpo ‘te tomema na mokili mobimba nguya ya ngolu, nguya ya bolimbisi (Jn
20,21-23). Kasi biso lelo bayekoli ba Yezu, tosali nini na nguya wana?
Bandeko,
tolobi mpe ‘te Nzambe wa biso azali Nzambe
ya bomoi : Ye moko azali Bomoi
mpe mokeli wa bomoi. Bomoi bonso
bowuti na Ye (Lib.1, 1-3 ; 2, 1-23). Ye moto apemeli biso mpema ya bomoi bwa
ye mpe tozwi bomoi(Lib.2, 7). Ye moto atindeli biso mwana wa Ye, oyo akomi moto
mpo ya biso mpe andimi koleka na kati ya liwa lokola biso, Abuki bokasi bwa
liwa, afungoleli biso bato bomoi bwa
seko. Na biso baye tondimi Yezu,
Tata akabeli biso Elimo ya Ye ;
tokomi, o nkombo ya Ye, bana ba Tata(Jn 1,12). Tobimi na boumbu bonso ; totondi biso mpe na bomoi bwa Yezu Kristu
(Gal.4, 4-7). Tozali « bato
ba bomoi » ; « bato ba nsekwa ». Tozali na
bomoi wana mpo ya komema bwango na baninga mpe na bikelamo binso. Kasi tozali
kosala nini na nguya ya bomoi oyo ezali na biso? Na mobu moye, Mokonzi azali
kosenga biso ‘te moko moko wa biso mpe lisanga mobimba ya diocese ya biso
totika kolelalela mpe kobanga. Tokota na ntango
ya sika, ntango ya ngolu ya Nzambe,
ntango ya Bomoi mpo ya biso moko,
mpo ya mabota ma biso, mpo ya diocese ya biso, mpo ya ekolo ya biso… Yango wana
na nkombo ya Mokonzi Yezu nakosenga bino banso boye:
1.
Liloba
lya Nzambe lizali mwinda o nzela ya bomoi. Paroisse
moko moko to CEV moko moko eluka nzela inso mpo bandeko bakoka kotanga mpe
koyoka Biblia, komanyola yango, kosambela. Yango wana, tosengeli na ba « animateurs
bibliques » na paroisse mpe na CEV inso… ( Synode ya yambo ya
Afrika).
2.
Na
paroisse inso ya diocèse, mokolo mwa minei mokozala mokolo ya adoration: kobanda ntongo, nsima
ya misa tee na mpokwa na 18h00 (esika
CEV ezali bakosukisa na 15h00’). Moto na moto akamata ntango ya kokumisa
Mokonzi na Ukaristya Esantu. Ukaristya Esantu ezali mpe
ekotikala « Sakramentu ya basakramentu mpe
liziba ya ngrasya inso biso bakristu tokoki kozwa» ( Vat.II). Yango
wana ndeko na ndeko mpe lisanga toluka kokutana
mbala na mbala na Mokonzi wa bomoi o likabo lya Bomoi bwa
Ye na Ukaristya.
3.
Na Paroisse inso ya diocèse,
tokosala ntubela ya lisanga mbala moko
na sanza. Tokabola mokolo mpo ya bilenge na bana mpe mokolo mosusu mpo
ya bakolo. Banganga-Nzambe balimbola
malamu mpe polele ntina ya Sakramantu ya ntubela…
4.
Mokolo
mwa mitano, awa tokokundola liwa ya Mokonzi,
tokokundola bandeko bazali na kati ya mpasi ndenge na ndenge. Yango wana, Paroisse na Paroisse
to CEV ebongisa makabo matali bokutani mpe lisalisi lya bandeko bazali na
lopitalo, na boloko, na bandeko ya mpasi ndenge ne ndenge. Bazali mpe nzoto ya Mokonzi lelo.
5.
Mokolo
mwa mposo, mokolo mwa Mama Santu Maria.
Mokolo mona tokosambela, na bolobeli
bwa Mama mpo ‘te boboto boya o ekolo ya
biso mpe o mokili mobimba.
6.
Bokutani
na CEV ezali mobeko mpo ya bandeko bakristu banso ya diocèse ya biso. Ndeko moko amitya likolo
ya mobeko moye te. Nasengi yango lokola Episkopo. Mobu moye tokomanyola makambo
matali « bolimbisi, bosembo mpe boboto »(réconciliation,
justice et paix) lokola Synode ya mibale ya Afrika ezali kosenga biso.
7.
Losambo
la mpokwa na mabota esalema ndenge tosili tosengaka yango. Babeta ngonga ndenge
tosengaki mpo ya kokundola ntango ya losambo
na mabota.
8.
Kosalisa
Ekklezya na mbongo to biloko ezali mpe mobeko.Mokristu
moko moko mokolo asengeli kofuta 1000 Fc o mobu mpe mwana 500 Fc. Paroisse na
Paroisse mpe CEV na CEV esimba likambo liango malamu.
9.
Misala
( salongo) mpo ya kobongisa paroisse, kosala
bilanga ya lisanga, kobongisa mboka
ezali likambo ya biso banso. Paroisse
na paroisse, CEV na CEV esimba mpe likambo wana ndenge esengeli.
10. Mpo
ya jubilé ya Tata Episkopo na doyenné moko moko, tokosala boye : tokobanda
liboso na mikolo misato ya retraite.
Soko feti ezali, tobosana babola te : basengeli kozala mpe wana.
Bandeko
ba bolingo,
Makambo
tosengi bino na nkombo ya Mokonzi Yezu mazali nzela mpo tobikela malamu lisanga mobu moye mwa « Jubilés » mpe
mwa « mabota ».
Tata akabeli biso mobu mwango lokola likabo…lokola
ntango ya libiki.
Bandeko,
Nzambe wa biso alingi biso mingi, biso bana baye.
Nguya ya bolingo bwa ye ekoma bokasi ya bomoi bwa biso. Tokoma bongo bobenisi
mpo ya mboka, mpo ya diocese, mpo ya ekolo…Nzambe Yemei afungola biso mitema
mpe abenisa bino na maboko natandeli bino, lokola mosaleli wa mokonzi Yezu mpe
wa bino!
Inongo,
le 31/10/2014
Wa
bino Tata Episkopo,
+ Philippe NKIERE KENA
smo_Latn lin_Latn lin_Latn lin_Latn nya_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn spa_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn kon_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn sot_Latn unk fij_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lug_Latn eus_Latn smo_Latn swh_Latn lin_Latn lua_Latn